ཕྱི་ལོ་༢༠༡༨།༩།༣།ཉིན་གདན་ས་ཁྲི་བརྟན་ནོར་བུའི་རྩེ་ནས་༸སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་གསུམ་པ་མཆོག་དགོངས་པ་བོན་དབྱིངས་སུ་བསྡུས་ནས་མི་ལོ་ཧྲིལ་པོ་གཅིག་འཁོར་བའི་རྗེས་དྲན་འདས་མཆོད་ཀྱི་མཛད་སྒོའི་སྟ་བོན་མཆོད་བཤམས་ཕུན་སུམ་ཚོགས་པར་གྲུབ་པར་བྱས་ཏེ།དེ་རིང་ཚེས་༤ཉིན་གྱི་ཞོགས་པའི་ཕྱག་ཚོད་༥དང་སྐར་མ་༣༠ཐོག་༸སྐྱབས་རྗེ་སློབ་དཔོན་ཚངས་པ་བསྟན་འཛིན་རིན་པོ་ཆེ་མཆོག་དང་༸སྐྱབས་རྗེ་སྒྲུབ་གྲྭའི་མཁན་པོ་ཚུལ་ཁྲིམས་བསྟན་འཛིན་རིན་པོ་ཆེ་རྣམ་གཉིས་དབུས་པའི་སེམས་དཔའ་འདུས་སྡེ་རྒྱ་མཚོ་ཚོགས་ཁང་ནང་དུ་འཛོམས་ཏེ་ཨ་ཁྲིད་ཀྱི་སྔོན་འགྲོ་གསུངས་རྗེས་སྐར་མ་སུམ་ཅུའི་རིང་ལ་སྐྱབས་རྗེ་མཆོག་དང་ཐུགས་དགོངས་དབྱེར་མེད་བསྲེ་ཕྱིར་མཉམ་བཞག་གི་ཉམས་ལེན་བསྐྱངས་པ་དང་།ཕྱག་ཚོད་བདུན་དང་ཕྱེད་ཀའི་ཐོག་གདན་ས་ཁྲི་བརྟན་ནོར་བུ་རྩེའི་བླ་བྲང་ཟོ་བོ་ཁྱུང་ལག་ཁང་ནས་༸སྐྱབས་རྗེའི་ཁྲི་འཛིན་སོ་གསུམ་པའི་སྐུ་གདུང་མཆོད་རྟེན་རིན་པོ་ཆེ་གདན་དྲངས་ཏེ་ཚོགས་ཁང་དུ་བཞུགས་སུ་གསོལ་རྗེས་སྙན་རྒྱུད་སྔོན་འགྲོ་གསུངས་ནས་མུ་མཐུད་སྐར་མ་སུམ་ཅུའི་རིང་མཉམ་བཞག་གི་ཉམས་ལེན་བསྐྱངས།